Mičovský, Ján, poslanec NR SR (2014-12-11):
Ďakujem za slovo. Vážená pani podpredsedníčka Národnej rady Slovenskej republiky, vážené kolegyne, kolegovia, vážení občania, novelu, doplnenie a pozmenenie niektorých ustanovení zákona o voľbách do samosprávnych orgánov obcí a miest predkladáme vo vedomí, že v tomto zákone je zakomponovaná zjavná nespravodlivosť. Ale je tu ešte jedna nespravodlivosť a tá je daná tým, že tento zákon patrí medzi tie, ktoré mohli byť prerokované ešte pred tohtoročnými komunálnymi voľbami a mohla sa tak táto zjavná nespravodlivosť odstrániť v prípade, že by sa snemovňa na tom uzhodla. Žiaľ, to nevkusné rozhodnutie väčšiny parlamentu, ktoré vyradilo mnoho zákonov, postihlo aj tento tu a ostáva teda veriť, že čas, ktorý máme k dispozícii, bude využitý na to, aby nespravodlivosť, o ktorej som hovoril, bola odstránená a znenie tohto zákona napravené tak, aby bolo skutočne dobrým riešením pre všetky subjekty, ktoré sa uchádzajú o dôveru občanov v komunálnych voľbách. V čom je tá nespravodlivosť? Jedná sa o triviálnu vec, ktorú možno napraviť pri dobrej vôli jednoduchým upravením tohto zákona. Tá nespravodlivosť spočíva v tom, že nezávislí kandidáti, ktorí sa uchádzajú o post poslancov, príp. primátorov a starostov, nemajú tú istú možnosť, ako majú politické strany a hnutia, ktoré vstupujú do tohto volebného zápasu. Tá nerovnosť podmienok je daná tým, že nemôžu nezávislí kandidáti si vybrať a mať svojich zástupcov vo volebných komisiách. Ak teda na jednej strane uznávame, že zástupcovia vo volebných komisiách sú vážnymi účastníkmi volebného procesu a že teda nie sú tam zbytočne a že zastupujú oprávnené záujmy všetkých, ktorí sa uchádzajú o dôveru voličov, nuž potom je veľmi jasná otázka, prečo by sme aj nezávislým kandidátom na poslancov neumožnili, aby mali rovnaké podmienky pre vstup do tohto volebného zápasu. Nie je to úplne jednoduché, ale je to riešiteľné. Tá úplná nejednoduchosť spočíva v tom, že naozaj pokiaľ uznáme, že je tu určité obmedzené množstvo politických strán a hnutí a počet nezávislých kandidátov môže za istých okolností dosiahnuť aj množstvo, ktoré by bolo z technického hľadiska pri naplnení požiadavky každého nezávislého poslanca mať svojho zástupcu vo volebnej komisii, tak v tomto prípade naozaj musíme hľadať riešenie, ktoré by umožnilo spravodlivým spôsobom podeliť si svojich zástupcov. Ten spravodlivý spôsob vidíme v jednoduchom návrhu, ktorý je daný tým, že všetci, to znamená aj politické strany a hnutia, aj nezávislí kandidáti, si majú právo nanominovať svojho zástupcu do volebnej komisie a z tohto množstva, ktoré bude k dispozícii takto vytvoreným postupom, je možné, aby sme zvolili potrebný počet zástupcov vo volebných komisiách na určité konkrétne obmedzené množstvo, a to množstvo navrhujeme v našom návrhu zákona, ktorý predkladám za skupinu poslancov z hnutia Obyčajných ľudí a nezávislých osobností, aby bolo ustálené a ustanovené na päť. Množstvo päť sa zistí a určí žrebovaním, ktoré sa uskutoční na základe dohľadu predchádzajúceho starostu, ktorý zvolá takéto prvé rokovanie volebnej komisie, a samotné žrebovanie v zmysle nášho návrhu urobí zapisovateľ. Máme niekoľko typov komisií. V našom návrhu riešime komisiu miestnu a okrskovú a z istých dôvodov opomíname komisiu obvodnú a ústrednú. Ak by sme totižto chceli meniť aj tento spôsob aj vo volebných komisiách ústredných a obvodových, vyžadovalo by to pomerne zložitý zásah do celého volebného systému, ktorý nepovažujeme v tejto súvislosti za účelný. Ale za účelné považujeme, aby bolo možné obmeniť tak, aby bolo možné stanoviť zástupcov jednotlivých kandidátov vo volebných komisiách miestnych a okrskových. Pri miestnej by sa rokovanie, prvé zasadnutie uskutočnilo 55 dní pred konaním volieb do samosprávnych orgánov, pri okrskových 20 dní. Je to dané istou logikou, ktorá vychádza z toho, že tie komisie je potrebné ustanoviť tak, aby bola tam istá časová nádväznosť. Toto sú základné atribúty nami navrhovaného znenia úpravy zákona o voľbách do samosprávnych orgánov obcí a miest, a teda v závere tohto predloženia len zdôrazním, že takýmto návrhom sa odstraňuje zjavná a úplne neprehliadnuteľná nespravodlivosť, ak na jednej strane sme uznali, že nezávislí kandidáti majú právo vstupovať do volebného zápasu, potom je na mieste otázka, prečo by títo nezávislí kandidáti nemohli mať svojho zástupcu aj vo volebných komisiách. Toľko na úvod. Vážená pani podpredsedníčka, skončil som túto časť svojho vystúpenia.